Kawanishi E11K

Η αεράκατος νυκτερινής αναγνώρισης Kawanishi E11K αναπτύχθηκε για το Ιαπωνικό Αυτοκρατορικό Ναυτικό την δεκαετία του 1930 αλλά παρέμεινε στο στάδιο του πρωτοτύπου. Τα δύο υποδείγματα που κατασκευάστηκαν είχαν παρόλα αυτά επιχειρησιακή δράση στον Β΄ Παγκόσμιο Πόλεμο ως μεταγωγικά.

Σχεδιασμός και ανάπτυξη
Το 1936 το Αυτοκρατορικό Ναυτικό εξέφρασε την ανάγκη αντικατάστασης των αερακάτων Aichi E10A που δρούσαν ως εξειδικευμένα αναγνωριστικά που επιτηρούσαν τον εχθρικό στόλο κατά τη διάρκεια της νύχτας και μπορούσαν να κατευθύνουν τα ιαπωνικά υποβρύχια προς αυτόν για να του επιτεθούν. Ζητήθηκε από τις εταιρείες Aichi και Kawanishi να υποβάλουν προτάσεις, όπως και έπραξαν. Η σχεδίαση της Aichi ήταν ένα διπλάνο παρόμοιας διάταξης με το E10A που θα  αντικαθιστούσε, ενώ η Kawanishi ανέπτυξε ένα υψηλοπτέρυγο μονοπλάνο με πτέρυγες «σχήματος γλάρου». Το αεροσκάφος της Kawanishi προωθούνταν από ένα κινητήρα Hiro Τύπου 91 σε ωστική διάταξη. Ο κινητήρας αυτός ήταν τοποθετημένος ψηλά, πάνω από την πτέρυγα και έστρεφε τετράφυλλη έλικα. Στις άκρες των πτερύγων υπήρχαν ανασυρόμενοι πλωτήρες και οι πτέρυγες της αερακάτου ήταν αναδιπλούμενες ώστε να εξοικονομείται χώρος κατά την μεταφορά τους από τα καταδρομικά του Αυτοκρατορικού Ναυτικού.

Η πρώτη από τις δύο E11K που κατασκευάστηκαν εν τέλει πραγματοποίησε την παρθενική της πτήση στις 11 Ιουλίου 1937. Υπήρξαν προβλήματα ευστάθειας, χειρισμού στο νερό ενώ επιπλέον υπερθερμαίνονταν και ο κινητήρας. Κρίθηκε πως η αεράκατος ήταν ακατάλληλη για τον ρόλο που καλούνταν να καλύψει, εν αντιθέσει με την πρόταση της Aichi (Aichi E11A) που αποδείχθηκε εν γένει ανώτερη και εντάχθηκε σε παραγωγή.

Επιχειρησιακή ιστορία
Τα δύο E11K απέκτησαν ανασυρόμενους τροχούς ώστε να μπορούν να ρυμουλκηθούν σε ακτή και χρησιμοποιήθηκαν ως μεταγωγικά/γενικής χρήσης. Έδρασαν ως αεροσκάφη συνδέσμου για τους σχηματισμούς υδροπλάνων και αερακάτων αναγνώρισης του Ναυτικού στον Β΄ Παγκόσμιο Πόλεμο.

Δείτε επίσης

 Συγκρίσιμα αεροσκάφη
 Aichi AB-4
 Aichi E10A
 Aichi E11A
 Beriev MBR-2
 Kawanishi E10K
 Loire 130

Παραπομπές

Βιβλιογραφία



Εξωτερικοί σύνδεσμοι


E11K
Κατηγορία:Αεροσκάφη ναυτικής αεροπορίας
Κατηγορία:Αεράκατοι
Κατηγορία:Αναγνωριστικά αεροσκάφη
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Β' Παγκοσμίου Πολέμου